**Tájékoztatás**

**A 2019. június 27. napján** a 111.számú Magyar Közlönyben **megjelent** a szálláshely-szolgáltatási tevékenységgel kapcsolatos egyes kormányrendeletek módosításáról szóló 155/2019. (VI. 27.) Korm. rendelettel **módosított** a szálláshely-szolgáltatási tevékenység folytatásának részletes feltételeiről és a szálláshely-üzemeltetési engedély kiadás rendjéről szóló 239/2009. (X.20.) **Korm. rendelet** (a továbbiakban Korm. rendelet) **szerint**

**2019. június 28. napjától a Korm. rendelet 6. § (2) bekezdés d) pontja szerint a bejelentéshez mellékelni kell, a szálláshelykezelő szoftver meglétét igazoló dokumentumot.**

Amennyiben a bejelentés nem felel meg a szolgáltatási tevékenység megkezdésének és folytatásának általános szabályairól szóló 2009. évi LXXVI. törvény (Szolg. tv. ) 22. § (1) bekezdés d) pontjában foglaltaknak, a bejelentés tényéről szóló igazolás megküldésére és a Szolg. tv. 27. § (1) bekezdés szerinti **nyilvántartásba vételre nem kerülhet sor**.

**Szálláshely-kezelő szoftver:** a szálláshely-szolgáltató által kötelezően használt olyan informatikai program, mely a Nemzeti Turisztikai Adatszolgáltató Központ számára adatok továbbítására alkalmas.

A kisebb szálláshelyek segítése érdekében a Magyar Turisztikai Ügynökség ingyenesen biztosít az NTAK-ba történő digitális adatszolgáltatásra alkalmas szálláshelykezelő szoftvert a legfeljebb 8 szobával és 16 férőhellyel rendelkező szálláshelyek számára (https://info.ntak.hu/ingyenes-szoftver/).

**Nemzeti Turisztikai Adatszolgáltató Központ regisztráció, adatszolgáltatás**

A turisztikai térségek fejlesztésének állami feladatairól szóló 2016. évi CLVII. törvény végrehajtásáról szóló 237/2018. (XII. 10.) Korm. rendelet (a továbbiakban:KR) 5. § (1) bekezdése alapján a szálláshely-szolgáltató a szálláshely-szolgáltatási tevékenység megkezdését követő legfeljebb 5 napon belül köteles a Nemzeti Turisztikai Adatszolgáltató Központ üzemeltetője által e célra működtetett elektronikus felületen (a továbbiakban: elektronikus felület) a regisztrációt elvégezni.

Azok a **szállodák,** amelyek a szálláshely-szolgáltatási tevékenységüket már bejelentették, továbbá működési engedéllyel rendelkeznek, kötelesek 2019. június 1-je és 2019. június 30-a között a regisztrációt teljesíteni. A **napi és a havi adatszolgáltatást 2019. július 1-jétől** kell teljesíteni, azzal, hogy az adatszolgáltatás első napja 2019. július 1-je, illetve első alkalommal 2019. július 1. napját követően kötelező a havi adatszolgáltatás teljesítése.

Azok a **panziók**, amelyek szálláshely-szolgáltatási tevékenységüket már bejelentették, továbbá működési engedéllyel rendelkeznek, kötelesek 2019. szeptember 1-je és 2019. szeptember 30-a között a regisztrációt teljesíteni. A **napi és a havi adatszolgáltatást** **2019. október 1-jétől** kell teljesíteni, azzal, hogy az adatszolgáltatás első napja 2019. október 1-je, illetve első alkalommal 2019. október 1. napját követően kötelező a havi adatszolgáltatás teljesítése.

Azok a **kempingek, üdülőházak, közösségi szálláshelyek és egyéb szálláshelyek,** amelyek szálláshely-szolgáltatási tevékenységüket már bejelentették, továbbá működési engedéllyel rendelkeznek, kötelesek 2019. december 1-je és 2019. december 31-e között az e rendelet 5. §-a szerinti regisztrációt teljesíteni. A **napi és a havi adatszolgáltatást** **2020. január 1-jétől** kell teljesíteni, azzal, hogy az adatszolgáltatás első napja 2020. január 1-je, illetve első alkalommal 2020. január 1. napját követően kötelező a havi adatszolgáltatás teljesítése.

A KR. 7. § (1) bekezdésének megfelelően a szálláshely-szolgáltató az elektronikus felületen történő regisztrációját követően, a szálláshelykezelő szoftver alkalmazásával, elektronikus formában biztosítja szálláshelyenként az adatszolgáltatás körébe tartozó adatok továbbítását.

**A regisztrációval, adatszolgáltatással és a szálláshelykezelő szoftverrel kapcsolatos tudnivalók a Nemzeti Turisztikai Adatszolgáltató Központ honlapján érhetők el (**[**https://info.ntak.hu/**](https://info.ntak.hu/)**).**